Folketing
2008-04-22

Ånd er jo godt, men ånd binder desværre ikke lige så meget som ord. Og det, der fremgår klart af charterets artikel 28, som altså med Lissabontraktaten bliver juridisk bindende, er, at nok kan man udøve sin konfliktret, men det skal ske i overensstemmelse med national ret og EU-retten. Det er det sidste, der er det afgørende, for det har jo altid skullet være i overensstemmelse med national ret. Det er der jo ikke noget nyt i. Det nye er, at det nu skal være i overensstemmelse med EU-retten, herunder altså den måde, som EF-Domstolen tolker indre markeds bestemmelser på. Og det er altså alt, hvad der direkte, indirekte, aktuelt og potentielt er en hindring for de fire bevægelsesfriheder, som er i strid med traktaten. Jeg synes, det er en stor skam, at det nu bliver slået fuldstændig fast med Lissabontraktaten, at man skal foretage den vurdering, hver eneste gang der skal finde en konflikt sted på det danske arbejdsmarked eller på et arbejdsmarked i EU generelt.